સુરેન્દ્રનગર નગરપાલિકા વિસ્તાર ઠેરઠેર વિકાસના કામો કાચબા ગતિએ થતા હોવાની બુમરાણો ઉઠી છે. સુરેન્દ્રનગર શહેંરના અનેક વિસ્તારોમાં ખોદકામ બાદ કામગીરી રગસીયા ગાડાની જેમ થતા શહેરીજનો પરેશાન બની ગયા છે. સુરેન્દ્રનગર-દૂધરેજ રોડ પર અનેક સોસાયટીઓ એક દાયકાથી રસ્તા-પાણી ઝંખી રહી છે. જેમાં ઓમનગર, સીતારામનગર, વર્ધમાનનગર, શિવમ પાર્ક - ૧,ર,૩ વિસ્તારોમાં છેલ્લા ૩ મહિનાથી કામગીરી ચાલી રહી છે ત્યારે સી. યુ. શાહ ટી. બી. હોસ્પિટલ પાછળ, ચમત્કારી હનુમાન મંદિર પાસેનો રસ્તો છેલ્લા એક માસથી બંધ કરી દેવામાં આવ્યો છે. આથી આ વિસ્તારના રહીશો રમેશભાઈ જોષી, બલાભાઈ ભરવાડ વગેરે સુરેન્દ્રનગર પાલિકામાં મંગળવારે હલ્લાબોલ કર્યો હતો. જેમાં આ વિસ્તારમાં તાત્કાલિક પગલાં લેવામાં નહીં આવે તો ગાંધી ચિંધ્યા માર્ગે આંદોલનની ચીમકી આપવામાં આવી હતી. ત્યારબાદ આ વિસ્તારના રહીશો કલેકટર કચેરીમાં દોડી જઈ આવેદનપત્ર આપ્યુ હતું.